
B.	Osobitná časť

K § 1
	Ustanovujú sa podmienky poskytnutia podpory pre sektor mlieka a mliečnych výrobkov a sektor bravčového mäsa, ktoré boli zasiahnuté nariadenými opatreniami prijatými v súvislosti s výskytom ochorenia slintačka a krívačka. Zároveň sa ustanovuje podiel financovania podpory  z finančných prostriedkov Európskej únie a z finančných prostriedkov štátneho rozpočtu Slovenskej republiky určených na spolufinancovanie. 
Vymedzuje sa okruh oprávnených žiadateľov, ktorými sú podnikatelia 
v poľnohospodárskej prvovýrobe, ktorí mali v centrálnom registri hospodárskych zvierat evidované hospodárske zvieratá v chove hovädzieho dobytka alebo v chove ošípaných podľa vykonávacieho nariadenia (EÚ) 2026/1100 v platnom znení a ďalšie podmienky, za ktorých možno podporu poskytnúť.
Ustanovenie vychádza z čl. 3 vykonávacieho nariadenia (EÚ) 2026/1100 v platnom znení, podľa ktorého sa podpora poskytuje na určené množstvá surového mlieka a na určený počet a kategórie hospodárskych zvierat, pričom tieto množstvá a sadzby vychádzajú z analýz 
a metodiky na vyčíslenie škôd obsiahnutých v podkladoch predložených Slovenskou republikou Európskej komisii v rámci žiadosti o poskytnutie výnimočnej podpory. Sadzby podpory zohľadňujú najmä zvýšené náklady spojené s predĺžením doby chovu ošípaných 
a plnením nariadených opatrení súvisiacich s ošetrením a likvidáciou surového mlieka.

Ďalej sa ustanovuje miera flexibility v súlade s čl. 3 ods. 2 uvedeného vykonávacieho nariadenia, ktorá umožňuje redistribúciu podpory medzi jednotlivými položkami, pričom celková suma výdavkov na podporu nemôže byť takouto úpravou prekročená. Celková výška úprav zároveň nesmie presiahnuť 20 % sumy vyčlenenej na podporu jednotlivých položiek.
K § 2
Definuje sa postup podávania žiadosti o poskytnutie podpory Pôdohospodárskej platobnej agentúre výlučne elektronickou formou prostredníctvom Ústredného portálu verejnej správy v súlade s osobitnými predpismi upravujúcimi výkon verejnej správy elektronickými prostriedkami.
Zároveň sa ustanovujú vybrané povinné náležitosti žiadosti, ktoré sú nevyhnutné na riadne a objektívne posúdenie oprávnenosti žiadateľa a výpočet výšky podpory. Žiadosť musí obsahovať najmä identifikačné údaje žiadateľa, ako aj doklady preukazujúcich splnenie podmienok oprávnenosti. Ostatné povinné náležitosti a prílohy k žiadosti sa riadia všeobecne záväznými právnymi predpismi upravujúcimi poskytovanie podpory v pôsobnosti Pôdohospodárskej platobnej agentúry a budú bližšie špecifikované vo výzve na predkladanie žiadostí. 
Pri rozhodovaní o žiadosti sa postupuje podľa zákona č. 280/2017 Z. z. o poskytovaní podpory a dotácie v pôdohospodárstve a rozvoji vidieka a o zmene zákona č. 292/2014 Z. z. 
o príspevku poskytovanom z európskych štrukturálnych a investičných fondov a o zmene 
a doplnení niektorých zákonov v znení neskorších predpisov v znení neskorších predpisov, podľa ktorého odvolanie proti rozhodnutiu, ktorým sa žiadateľovi vyhovuje v plnom rozsahu, nemá odkladný účinok.
K § 3
V prílohe sa uvádza zoznam právne záväzných aktov Európskej únie, ktoré sa týmto nariadením vlády vykonávajú.
K § 4
Ustanovuje sa účinnosť návrhu nariadenia vlády. Predpokladom riadneho a včasného poskytnutia podpory je jeho schválenie v čo najkratšom čase, preto sa navrhuje, aby nariadenie vlády nadobudlo účinnosť dňom jeho vyhlásenia v Zbierke zákonov Slovenskej republiky, 
v súlade s § 19 ods. 5 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov v znení neskorších predpisov.

